钦定古今图书集成/理学汇编/文学典/第092卷 > 王冕〈郭奎镏炳〉
## 钦定古今图书集成/理学汇编/文学典/第092卷 > 王冕〈郭奎镏炳〉

按《明外史》本传：“冕字元章，诸暨人。幼贫，父使牧牛，窃
入学舍，听诸生诵书，暮乃返，忘其牛，父怒挞之，已而
复然。母曰：‘儿痴如此，曷不听其所为？冕因去依僧寺，
夜坐佛膝上，映长明灯读书。会稽韩性闻而异之，录
为弟子，遂称通儒。性卒，门人事冕如事性。屡应举不
中，弃去，北游燕都，客秘书卿泰不花家，拟以馆职荐’”，
力辞曰：“不十年，此中狐兔游矣，何以仕为？”既归，每大
言天下将乱，携妻孥隐九里山，树梅千株，桃杏半之，
自号梅花屋主。善画梅，求者踵至，以幅长短为得米
之差。尝仿《周官》著书一卷，曰：“吾未即死，持此遇明主，
伊吕事业不难致也。”太祖下婺州，物色得之，置幕府，
授谘议参军，一夕病卒。同时郭奎、镏炳，皆早参戎幕，
以诗名。奎，字子章，巢县人。从余阙学治经，阙亟称之。
太祖为吴国公，来归，从事幕府。朱文正开大都督府
于南昌，命奎参其军事。文正得罪，奎坐诛。炳，字彦昺，
鄱阳人。至正中，从军于浙。太祖起淮南，献书言事，用
为中书典签。洪武初，从事大都督府，出为知县。阅两
考，以病告归，久之卒。

按《列朝诗集》：冕字元章，号煮石山农，诸暨人。本田家
子，长七尺馀，仪观甚伟，通《春秋》诸传。一试进士，举不
第，即焚所为文，读古兵法，著高檐帽，披绿蓑衣，履长
齿木屐，击木剑，或骑黄牛，持《汉书》以读，人咸以为狂
生。尝游燕都，泰不花荐以馆职，冕曰：“不满十年，此中
狐兔游矣，何以禄为？”冕工于画梅，以胭脂作没骨体，
长安贵人争来求画，乃自画一幅张壁间，题其上曰：
“冰花个个圆如玉，羌笛吹他不下来。”或以为刺，时欲
执之。即日遁归，携妻孥隐于九里山，结茅庐三间，自
题为“梅花屋”，赋诗辄千百言，鹏骞海怒，读者毛发为
耸。王师取婺州，将攻越，物色得冕，寘幕府，授谘议参
军，一夕以病死。宋景濂作《王冕传》，亟称为奇士。其大
略如此。《福溪徐显集传》曰：“岁己亥，君方昼卧，适外寇
入，君大呼：‘我王元章也’。寇大惊，重其名，与至天章寺。
大帅置君上坐，再拜请事。君曰：‘今四海鼎沸，尔不能
进安生民，乃肆虏掠。吾宁教汝与吾父兄子弟相贼
杀乎？汝不能听我，即速杀我；我不与若更言也’。明旦，
君疾，遂不起，葬山阴”兰亭之侧。《保越录》曰：“冕见太祖
于军门，陈攻取方略。上大悦，命军前谘议。大军用冕
计，有石堰之败，颇咎冕，以此疏之。”《传录》载冕军前事
多互异。徐传所云大帅者，即胡越公也。天下未定，敌
国指斥之词，流传简牍，习其读者，或有考焉。

按《绍兴府志》：“王冕，字元章，诸暨人。年八岁时，父命牧牛陇上，窃入学舍，听诸生诵书，听已辄默记，暮归忘
其牛。父怒挞之，已而复如初。母曰：‘儿痴如此，曷不听
其所为？冕因去，依僧寺以居。夜潜出，坐佛膝上，执策
映长明灯读之，朗朗达旦。佛像多狞恶可怖，冕小儿，
恬若不见。安阳韩性闻而异之，录为弟子学，遂为通’”
儒。性卒，门人事冕如事性。时冕父已卒，即迎母入越
城就养。久之，母思还故里，冕买白牛驾母车，自被古
冠服随车后，乡里小儿竞遮道讪笑，冕亦笑。著作郎
李孝光数荐之当路，欲署为吏。冕骂曰：“吾有田可耕，
有书可读，肯朝夕抱案庭下，备隶使哉？”每居小楼，客
至，僮人报命之登。乃登部使者行郡，坐马上求见，拒
之去，去不百武。冕倚楼长啸，使者闻之惭。冕屡应进
士举不中，叹曰：“此童子羞为者，吾可溺是哉！”竟弃去。
买舟下东吴，渡大江，入淮、楚，历览名山川。或遇奇才
侠客，谈古豪杰事，即呼酒共饮，慷慨悲吟，人斥为狂。
北游大都，馆秘书卿泰不华家，泰不华荐以馆职，冕
曰：“公诚愚人哉？不十年，此中狐兔游矣，尚可言仕。”即
日将南辕。会其友武林卢生死滦阳，唯两幼女一童
留燕伥，无所依。冕知之，不远千里走滦阳，取生遗骨，
挈二女还生家。冕既归越，复大言天下将乱。时海内
无事，或斥冕为妄，冕曰：“妄人！非我，谁当为妄哉？”乃携
妻孥隐于九里山，种豆三亩，粟倍之，植梅千树，桃杏
居其半，芋一区，薤韭各百本。引水为池，种鱼千馀头。
结茅庐三间，自题为“梅花屋。”尝仿《周礼》著书一卷，坐
卧自随，秘不令人见。更深人寂，辄挑灯朗讽。既而抚
卷曰：“吾未即死，持此以遇明主，伊、吕事业，岂难致哉！”
当风日佳时，操觚赋诗，千百言不休，皆鹏骞海怒，读
者毛发为耸。人至不为宾主礼，清谈竟日不倦，食至
辄食，亦不烦辞谢。善画梅，不减杨补之。求者肩背相
望，以缯幅短长为得米之差。人讥之，冕曰：“吾藉之以
养口体，岂好为人作画师邪？”未几，汝、颍兵起，一如冕
言。明太祖既取婺州，遣胡大海攻绍兴，屯兵九里，居
人徬徨奔避，冕独不动。兵执之，则曰：“我能为若帅出
奇计。”乃与俱见大海，告以攻城之策。明太祖闻其人，
召与语，颇合。寘幕府，授谘议参军。一夕病卒。冕状貌
魁伟，须髯磊落，有大志，不得少试以死。宋太史濂曰：
“予受学城南时，见孟采言越有狂生，当天大雪，赤足
上潜岳峰，四顾大呼曰：‘遍天地间，皆白玉合成，使人
心胆澄澈’。”便欲仙去。及入城，戴大帽如簁，穿曳地袍，
翩翩行，两“袂，轩翥哗笑溢市中。”予甚疑其人，访识者
问之，即冕也。冕真怪民哉？马不覂驾，不足以见其奇
才，冕亦类是矣。

按《巢县志》：郭奎，元明间人，字子章，游于青阳门。遭乱，
亲亡弟丧，飘零江湖。历大江以西，燕赵淮楚之墟，歌
咏胜迹，怀亲爱国之心恳如也。其中有“天下十年非
乐土，江南万姓望安居”，又有“乡梦有时逢骨肉，此身
何处托渔樵，百年几度逢重九，四海何时是一家”，最
为凄切。后仗剑从军，从事吴国公幕府。辛丑岁，皇侄
朱文正开都督府，节镇洪都，特以儒士选子章为之
辅佐参谋。乙巳，文正得罪，以子章不谏阻，逮诛。
按《列朝诗集》：“炳字彦昺，鄱阳人。父斗凤，字友梧。《虞集》：
揭傒斯荐为翰林应奉，未上而卒。”彦昺在国初官中
书典签。同郡许瑶撰《泽存堂记》云：“至正之季，彦昺以
义旅从军于浙，时政日乖，其志莫遂。迨龙飞江左，以
献书言事，受知于上，擢官清要，辅政藩阃，出宰百里，
两考而归，以病告老。”宋景濂诗叙云：“彦昺奉命佐戎
幕于闽，别去十年，重会秦淮上。”彦昺洪武己未《吊余
廷心墓文》，自称大都督府掌记。集载《哀曹国公诗》云：
“三年沗记府，龙钟侍文墨。”又《沐西平挽诗》云：“十年参
幕府，惭愧簪缨客。”曹国公以洪武三年领大都督府
事，西平以四年同知大都督府。盖彦昺初任中书典
签，而从事于都府也，出宰未知何地。汝南《周象初诗
集后序》云：“先生职典签，草戎檄，解铜墨以归休乎田
里。洪武戊寅，挟其所辑以来，遂锲梓以传。”则洪武末
彦昺尚在，未知没于何年。彦昺诗集，危素、宋濂序之，
以为兼谢“康乐、岑嘉州、韦应物之长”，而骎骎进于汉、
魏。杨维桢则爱其诗，兼诸体，特为评点。其推重之如
此。